Notum sit omnibus, tam futuris quam presentibus, quod ego Guillelmus, Dei patientia Nivernensium comes, terram et nemus quod ecclesia Beate-Marie Molismi inter finagium de Lescheriis, ac Neintreio et Sanctas-Virtutes obtinebat, habere volui. Hanc terram et nemus possidebat prefata ecclesia cum Guillelmo Grosso-Brachio et Sancto-Michaele Tornodori, atque aliis heredibus Poilliaci. Petivi iterum et meum esse volui quod eadem ecclesia apud Lisinias, et in finagio Lisiniarum possidebat. Abbas itaque voluntati mee et petitioni satisfaciens, laude et assensu capituli sui, que prescripta sunt mihi concessit. Ego vero, ad donum ecclesie benigne respiciens, eidem ecclesie contuli in mutuo et elemosina quicquid in Truncheio possidebam, terram scilicet, nemus, herbantum et censum que Brutinus et Ingerannus ac Fornerius ibidem tenebant; et quicquid in omnibus usibus, redditibus ac commodis in finagio illo habebam, excepta justicia quam in manu mea retinui; eo tamen tenore quod in his que nunc monachi tenent, vel in futuro acquirent justiciam nullam habebo, neque justicie mee assistere cogentur; cum tamen libertatem ac potestatem ibidem eis dederim, et ad libitum vineis custodes apponendi, atque vindemiandi, dumque vindemie essent, si aliquis, ex precepto abbatis, ad opus vinearum veniret, et bestia ejus dampnum inferret, reddendo catallum abiret libera; bestie vero ab abbate misse ibi pascentur. Dedi iterum eis quicquid habebam Monasteriolo, Rinneio, Suriaco et in totis finagiis, preter servos et ancillas, liberos seu liberas, et preter talliam quam in hiis possideo. Concessi eciam ejusdem ecclesie monachis ut quicquid in his finagiis et in omnibus casamentis meis, quocumque modo acquirere poterunt, acquirant et obtineant. Quod si dominus Rainaudus, olim comes Tornodori, Deo annuente, ab Jherusalem reverteretur, spopondi eis quod hec donatio et mutuatio rata et inconcussa teneretur, atque ab ipso laudaretur. Hoc itaque totum laudavit Ida, uxor mea, et Guillelmus, filius meus. Et ut ratum habeatur, sigilli mei impressione presentem paginam munivi. Actum, anno gracie Mº Cº quinquagesimo nono.